21 желтоқсан. ҚазАқпарат күнтізбесі
DATE: 07:00, 21 Желтоқсан 2022 | GMT +5
TITLE: 21 желтоқсан. ҚазАқпарат күнтізбесі
URL: https://kaz.inform.kz/news/21-zheltoksan-kazakparat-kuntizbesi_a4013650/
META: DATE: 07:00, 21 Желтоқсан 2022 | GMT +5
TOTAL WORDS: 644
AUTHOR(S):
TEXT: ЕСТЕ ҚАЛАР ОҚИҒАЛАР. 1868 жылы Дала генерал-губернаторлығы құрамында Ақмола облысы құрылды. Орталығы болып Омбы қаласы таңдалды. Облыс құрамына 5 уез - Ақмола, Омбы, Петропавл, Көкшетау, Сарысу кірді. 1991 жылы 11 Тәуелсіз мемлекеттер басшылары Алматы декларациясын қабылдады. Бұл құжатқа сәйкес, Тәуелсіз Мемлекеттер Достастығы құрылып, жаңа достастықтың тұсауы кесілді, сондай-ақ КСРО-ның таратылғаны жарияланды. 1992 жылы ҚР Жоғарғы Кеңесі «Қазақстан Республикасының прокуратурасы туралы» Заң қабылдады. 1993 жылы Қазақстанда «Алтын Жұлдыз», «Халық қаһарманы» атағы, ордендер, медальдар, және басқа мемлекеттік сыйлық белгілерінің бейнелері бекітілді. Бұл орденмен тек қана Қазақстан Республикасына еңбек сіңірген азаматтар марапатталады. Қазақстан Республикасының Президенті «Алтын қыран» орденінің кавалері атанады. «Халық қаһарманы» атағын алғандарға «Алтын жұлдыз» ерекше белгісі және «Отан» ордені беріледі. «Отан» ордені - Қазақстан Республикасының жоғарғы ордендерінің бірі. «Отан» орденімен мемлекеттік және қоғам қызметтерінде: экономиканы дамытуда, әлеуметтік салада, ғылым мен мәдениетте, құқық қорғау және әскери қызметте, демократия мен әлеуметтік саланы дамытуда ерекше еңбектері үшін марапаталады. 1995 жылы Қазақстан Республикасының Израильдегі елшілігі ашылды. 2010 жылы «Қазпошта» АҚ 2011 жылдың қаңтар-ақпан айларында Астана және Алматы қалаларында VII қысқы Азиада ойындарының өткізілуіне орай «Спорт» сериясының төрт пошта маркасын айналымға шығарды – «Трамплиннен секіру», «Мәнерлеп сырғанау», «Фристайл» және «VII қысқы Азиада ойындарының эмблемасы». 2010 жылы Абай шығармалары неміс тілінде жарық көрді. Кітапқа ұлы ақынның өлеңдері мен қара сөздері кірді. 2012 жылы ҚР Ұлттық банкі «Таңбалы петроглифтері» ескерткіш күміс шақаларын айналымға шығарды. 2012 жылы сақ кезеңі археологиялық қазбалары негізінде «Қанатты барыс туралы аңыз» мультфильмі түсірілді. Торайғыров атындағы Павлодар мемлекеттік университеті студенттерінің бес жобасы Ыстанбұлда Еуразия сәулет-құрылыс және дизайнерлік мектептердің III халықаралық фестивалінде үздіктер қатарынан табылды. Он бір еуроазиаттық елдің 48 жоғары оқу орнының 100-ден астам өкілдері байқауға 260 жұмыс ұсынған. 2017 жылы Астанада Қазақстан Президентінің «Болашаққа бағдар: рухани жаңғыру» мақаласына үздік дизайнерлік шешімдер байқауының жеңімпаздары марапатталды. Байқауда гранпри жүлдесін жеңіп алған павлодарлық Денис Романовқа 2 миллион теңге табысталды. Ал жүлделі бірінші орынды жеңіп алған Назарбаев Университетінің студенті Мәдина Мұқановаға «ҚазАқпарат» ХАА бас директоры Асқар Умаров 1, 5 миллион теңгенің сертификатын табыс етті. Екінші орынды Павлодар қаласынан келген Рустам Саримов ұтып алса, үшінші орын Л. Гумилев атындағы ЕҰУ студенті Сәуле Жиенқұловаға бұйырды. 2018 жылы «Астана» халықаралық қаржы орталығының Биржасы Еуропа, Азия және Жерорта теңізі алабының 33 мүшесін біріктіретін Еуропа-Азиялық қор биржалары федерациясының толыққанды мүшесі болды. Федерацияның мақсаты мен миссиясы - Еуразия өңірінің капитал нарықтарын дамытуға, ілгерілетуге және олардың ынтымақтастық орнатуына жәрдемдесу. Бұл ұйымның мүшесі болу AIX үшін бизнесті қолдау, тренингтер мен вебинарлар, зерттеулер мен жарияланымдар арқылы білім алмасу, PR қолдау, FEAS ConFEAS флагмандық іс-шараға қатысу сияқты FEAS артықшылықтарын алуға мүмкіндік береді. 2019 жылы «Қазақфильм» киностудиясының президенті Арман Әсенов Түркі әлемі кинематографистері қауымдастығы атқарушы комитетінің мүшесі атанды. Жаңа мүшенің кандидатурасын енгізу туралы шешімді қауымдастық мүшелері бірауыздан қолдаған. 2019 жылы Ташкент қаласындағы «Өзбекстан» халықаралық форумдар сарайында Қазақстанның Өзбекстандағы жылының салтанатты жабылуына арналған галаконцерт өтті. Бір жыл ішінде Өзбекстанда форумдар, конференциялар, көрмелер, сондай-ақ көптеген мәдени, спорттық және туристік іс-шаралар өткізілді. 2020 жылы Нұр-Сұлтан қаласының оқушылары Бразилияның новогамбург қаласында 35-ші «MOSTRATEC» халықаралық білім көрмесі аясында өткен халықаралық ғылыми жобалар байқауында үздік атанды. Пандемияға байланысты қашықтық байқауына 35 елден 752 жобамен үміткерлер қатысты. Оның 25-і Қазақстандағы мектеп оқушылары. 2021 жылы Қажымұқан Мұңайтпасов мерейтойына «Көрнекті оқиғалар мен адамдар» сериясын жалғастыра отырып, номиналы 100 теңгелік мельхиордан монеталар шығарылды. Монетаның сырт жағында Қажымұқан Мұңайтпасовтың портреттік бейнесі, портреттің сол жағында – мерейтой күнін білдіретін 150 JYL деген жазу, оң жағында – күрестің сюжеттік фрагменті және «2021 ж. Монетаны айналдыра сол жақта шығарылған жылын көрсетіп – QAJYMUQAN MUŃAITPASULY деген жазу бар. 2021 жылы TILASHAR коллекциялық монеталары айналымға шығарылды. Номиналы 500 теңгелік күміс монеталар, номиналы 100 теңгелік мельхиор және 100 теңгелік нейзильбер «Қазақстанның салт-дәстүрлері, ұлттық ойындары» сериясын жалғастыруда. Тілашар – әр отбасының өміріндегі ерекше оқиға. Бұрын бұл әдет бала алғашқы сөзін айтқаннан кейін орындалатын. Бүгінгі дәстүр білімге алғашқы қадамды білдіреді. 2021 жылы Қазақстанда Чехия елшілігінің жанындағы әскери атташе өкілдігі ашылды. Қазақстандық тарап Чехияның Қазақстандағы елшілігінде әскери атташе кеңсесінің ашылғанына ризашылығын білдірді. Полковник Олжас Хұсайынов Қазақстан мен Чехия арасындағы әскери ынтымақтастық дамудың бастапқы кезеңінде екенін атап өтіп, оның іс жүзінде жанданатынына сенім білдірді
